So, han mich vom "Reisestress" erholt. Wieder mal 10 Stund  Schlaf haend guet ta, au wenn ich 6.30h bereits ufgstande bin. Nach em Rundflug bin ich gmuetlich go aesse und denn uf di naechst Busfahrt. Nach 2 1/2h umstiege in Ika uf en andere Bus. I daem gmuetlich gfahre und im Buech glaese... Ortsschilder han ich da eh no nie gseh da (Gits das echt?)und bis jetzt bin ich au immer richtig usgstiege. Zum Glueck haet de Billetkontrolleur mis Ticket (namal) welle gseh. Do bin ich naemlich scho ca. 3km zwiit gfahre. Hett selle anere Chruezig a de Hauptstrass usstiege und  mit emene 3. Bus oder Taxi ca. 4km uf Pisco fahre. Han grad Glueck gha, uf de andere Strassesiite haet es Sammeltaxi gwartet und mich fuer 2 Soles (CHF 0.80) id Stadt gfahre. Irgendwie ergit sich so vieles Guets uf daere Reis zuefellig!!! Zum Teil han ich kei Ahnig waenn en Bus fahrt, chum ad Station und 15Min. spaeter bin ich im Bus. Reise da isch wuerklich noed kompliziert.    Morn gits en Vorgschmack vo Galapagos. Gan mit em Schiff zu ere Insle mit de groesste Seeleue-Kolonie vo Peru und denn mit em Bus i en Nationalpark. Oh, freu mich ja scho so uf Galapagos!!!  Und ufs Uuuuuuuschlafe uebermorn... wohl bis zum Hotel-Check-Out am eis und daenn ab uf Lima.    Hey, de Abholservice haet klappet ohni Verspaetig. Au das gits no! Nachane mit em Speedboat  zu de Ballesta Insle: so viel Voegel han ich no nie a eim Ort gseh: Pelikan, Kormoran, Moeve, u.s.w.. Ein Teil vo de Insle isch schwarz gsi, wil so viel schwarzi Voegel det ghockt sind und au am Himmel haet viel Betrieb gherrscht. Nach churzer Ziit haemer di erste Seeleue gseh. Mega, s erst mal i mim Laebe! Vereinzelnt haets au haerzigi Humbolt-Pinguin gha. (Und uf Galapagos gits daenn no viel meh zgseh!). Am Namittag simmer im Nationalpark uf em Festland (Wuesti) a schoeni Straend (z'chalt zum Bade und  sehr windig). Feine Fisch zum Zmittag und daenn retour go entspanne.    Was chli nachdenklich stimmt, isch dass 10km naebed em Nationalpark uf ca. 3km ei Halle a de andere staht fuer d Fischindustrie. Det wered d Fisch filletiert oder zu Fischmehl als Tierfueter verarbeitet. Es stinkt grauehaft, wenn mer verbii fahrt. Und am Abig dreiht jewils de Wind und de ganz Gstank wird id Stadt blase. Schrecklich, chasch kum Schnufe nach em 7ni am Abig.